Danske Bank bliver efterforsket af de amerikanske myndigheder, der har spurgt banken om pengetransaktioner fra gruppen af udenlandske kunder i den estiske filial i årene 2007 til 2015.

Det bekræfter banken i en pressemeddelelse.

I forvejen efterforsker myndighederne i Danmark og Estland, om der foreligger et strafferetligt ansvar i Estland og Danmark.

Læs også : Korrespondent: Trussel om milliardbøde stopper Danske Banks gaver til aktionærerne

- Danske Bank er desuden nu også blevet kontaktet af det amerikanske justitsministerium (U.S. Department of Justice), der ønsker oplysninger til brug for dets undersøgelse af strafferetligt ansvar i relation til bankens estiske filial, skriver banken.

- Danske Bank samarbejder med disse forskellige myndigheder, lyder det endvidere i pressemeddelelsen.

På nuværende tidspunkt står det ifølge banken ikke klart, hvornår undersøgelserne ventes afsluttet, og hvornår banken efterfølgende kan indgå i en dialog med myndighederne om undersøgelserne.

Læs også : Forstå sagen om hvidvask i Danske Bank

- Vi samarbejder med de myndighedsundersøgelser, der er i gang som følge af sagen. Det er imidlertid for tidligt at sige noget nærmere om, hvad udfaldet af disse undersøgelser vil være, udtaler midlertidig administrerende direktør for Danske Bank, Jesper Nielsen.

Dermed bekræfter Danske Banks den dialog med de amerikanske myndigheder, som den amerikanske avis Wall Street Journal tidligere har nævnt på baggrund af unavngivne kilder.

Danske Bank skal lægge ekstra milliarder til side

Nyheden kommer samtidig med, at Danske Bank i en selskabsmeddelelse til fondsbørsen oplyser, at banken vil hensætte i alt 10 milliarder kroner til ekstra økonomisk polstring - et dobbelt så højt beløb som hidtil - som følge af sagen.

De første fem milliarder kroner i ekstra polstring skete som følge af et af de otte påbud, foruden otte påtaler, som Finanstilsynet har givet Danske Bank.

Læs også : Hvidvasksag: Finanstilsynet tvinger Danske Bank til at lægge ekstra milliarder til side